Source: https://spis.korzar.sme.sk/c/22042229/krompasanovi-za-drzanie-rukojemnika-mimoriadne-znizili-trest.html
Timestamp: 2019-04-24 00:27:07+00:00
Document Index: 1120245

Matched Legal Cases: ['Súd ', 'súd ', 'Súd ', 'súd ', 'Súd ', 'súd ', 'Súd ', 'súd ']

Krompašanovi za držanie rukojemníka mimoriadne znížili trest - spis.korzar.sme.sk
Krompašanovi za držanie rukojemníka mimoriadne znížili trest
Súd prihliadal na poľahčujúce okolnosti, nariadil protilakoholickú liečbu.
31. jan 2019 o 12:37 Mária Šimoňáková
Miroslav si vo štvrtok vypočul rozsudok súdu. (Zdroj: Mária Šimoňáková)
Za držanie rukojemníka dostal Krompašan takmer 5 rokov nepodmienečne (4 fotografie)
SPIŠSKÁ NOVÁ VES. Okresný súd v Spišskej Novej Vsi vo štvrtok dopoludnia vyniesol rozsudok v prípade Miroslava (32), ktorý v lete 2018 prepadol krompašskú banku a so sekáčikom na mäso ohrozoval pracovníčky banky.
Súd ho uznal vinným zo spáchania zločinu brania rukojemníka.
Odsúdil ho na 4 roky a 8 mesiacov nepodmienečne v zariadení s minimálnym stupňom stráženia.
Keďže skutok vykonal pod vplyvom alkoholu, súd mu nariadil aj absolvovanie protialkoholického liečenia ústavnou formou.
„To preto, aby sa v budúcnosti vystríhal takéhoto konania,“ zdôraznila predsedníčka senátu.
Súd znížil trest o tretinu
Ako uviedla sudkyňa, v prípade obžalovaného bol preukázaný skutkový stav uvedeného trestného činu, obžalovaný hneď na začiatku uznal svoju vinu.
Prečítajte si tiež: Rukojemnícka dráma sa skončila, lúpežník je v rukách polície
Pri ukladaní trestu, hoci ide o závažný trestný čin, súd prihliadal aj na poľahčujúce okolnosti, akým boli priznanie sa ku skutku, uznanie si viny a oľutovanie svojho konania.
Súd neprihliadal na to, že Miroslav bol pred 12 rokmi trestaný za iný skutok, keďže podľa sudkyne išlo už o dávnu minulosť a Miroslav nebol vo výkone trestu.
V prípade trestného činu brania rukojemníka je trestná sadzba od 7 do 12 rokov.
Keďže prevažovali poľahčujúce okolnosti, zákon umožňuje znížiť hornú hranicu trestu o jednu tretinu, v tomto prípade na 10 rokov a 4 mesiace.
Rovnako o jednu tretinu bola znížená aj dolná hranica trestu, čo predstavuje spomínané 4 roky a 8 mesiacov.
Súd: Trest je adekvátny
„V rámci represívnej účinnosti trestu a možnosť nápravy obvineného považuje súd uložený trest odňatia slobody za adekvátny a dostatočný. Hoci išlo o závažný skutok, nedošlo k žiadnej ujme a neboli spôsobené žiadne následky,“ vyjadrila sudkyňa pri čítaní rozsudku.
Ako ďalej zdôraznila, aj keď obvinený konal z dôvodu, že pociťoval neprávosť, ktorá sa mu diala zo strany úradov, nie je možné, aby na ňu upozorňoval spôsobom, že sa udeje neprávosť iným.
Miroslav rozsudok nekomentoval
„Každý rozsudok a výrok o vine, ktorý je pod dolnou hranicou trestnej sadzby, je pozitívny,“ komentoval po rozhodnutí súdu Miroslavov obhajca František Pitoňák.
Vynesený rozsudok Miroslav nekomentoval.
Proti rozhodnutiu súdu sa môže do 15 dní odvolať.
„Môj klient zatiaľ neuviedol, či podá opravný prostriedok. Ešte nebol na to priestor porozprávať sa s ním o tom. Nechal si čas na rozmyslenie,“ doplnil obhajca.
Pociťoval krivdu, ospravedlnil sa
Miroslav v záverečnej reči vysvetlil pohnútky svojho správania.
Prečítajte si tiež: V prípade rukojemníckej drámy v Krompachoch sa schyľuje k rozsudku
Poukázal na svoju zdravotnú minulosť, najmä na posledné tri roky, keď bol viackrát liečený a hospitalizovaný vzhľadom na svoj psychický stav.
Skutok spáchal v stave opitosti a pod vplyvom zlej životnej situácie. Chcel vraj poukázať na to, aká krivda sa mu deje.
Miroslav sa v záverečnej reči ospravedlnil za to, čo spáchal.
„Mal som problémy, podľahol som emóciám. Bol som pod tlakom a zrútil som sa. Ľutujem všetko, čo sa stalo. Chcem sa ospravedlniť ženám z banky, že som ich zatiahol do svojich problémov. Úprimne to ľutujem. Nemalo to tak byť, bolo to moje zlyhanie,“ uviedol Krompašan.
Pre dlhy sa nemohol liečiť
Miroslav sa už v minulosti snažil dostať na protialkoholické liečenie.
Keďže dlhé roky pracoval v zahraničí, neplatil si odvody do Sociálnej a zdravotnej poisťovne na Slovensku.
Dlhy, ktoré mu tak vznikli, boli prekážkou, aby takéto liečenie mohol absolvovať.
Jeho dlhy sa v oboch poisťovniach vyšplhali na takmer 10-tisíc eur.
„Ja som chcel nastúpiť na liečenie, ale bolo mi povedané, že musím zaplatiť aspoň časť dlhu, nejakých dvetisíc eur zdravotnej poisťovni, a tak môžem. V Česku, kde som pracoval, ma oklamali, mal som nastúpiť do práce do Rakúska, no potreboval som nejaké peniaze na štart, zarobil by som a dlhy splatil,“ vysvetľoval v záverečnej reči Miroslav.
Peniaze z Česka mu však neprišli a do Rakúska tak nevycestoval.